Politiet i Rogaland har siktet to kvinner i 60-årene for å ha begått en grov voldtekt mot en tredje kvinne.

– Voldtekten anses som grov fordi den er utført av to i fellesskap, sier politiadvokat Christine Kleppa til Stavanger Aftenblad.

Voldtekten skal ha skjedd ettermiddagen lørdag 17. august, hjemme hos en av de siktede kvinnene. Politiet ble kjent med forholdet mandagen to dager senere, da fornærmede, en kvinne i 30-årene, var i kontakt med politiet om en annen sak. Hun hadde kjennskap til de to siktede fra tidligere.

De siktede erkjenner ikke straffskyld, ifølge deres forsvarere. Ingen av dem er varetektsfengslet.

– Vi har beslaglagt de involvertes telefoner. Dialogen mellom de tre forut for hendelsen, og etter, er sentral i etterforskningen, sier politiadvokaten.

(©NTB)